544/2021

Útdráttur

J var sakfelldur fyrir nauðganir gegn A og B í tvö aðgreind skipti með því að hafa með ofbeldi og ólögmætri nauðung annars vegar haft tvívegis samræði við A án hennar samþykkis og hins vegar einu sinni við B. Í dómi héraðsdóms, sem staðfestur var að þessu leyti með vísan til forsendna, kom fram að J, A og B væru ein til frásagnar um það sem gerðist umrædd sinn og því réðist niðurstaða málsins af mati á trúverðugleika framburðar hvers um sig og hvort sá frumburður samrýmdist öðrum fyrirliggjandi gögnum. Ekkert þótti fram komið í málinu sem þótti varpa rýrð á frásagnir brotaþola sem áttu sér meðal annars stoð í framburði vitna, framlögðum rannsóknargögnum, vottorðum sálfræðinga og skýrslum hjúkrunarfræðinga og lækna. Framburður ákærða var á hinn bóginn metinn ótrúverðugur og misvísandi um mikilsverð atriði. Voru framburðir brotaþola því lagðir til grundvallar við úrlausn málsins og talið sannað og hafið yfir skynsamlegan vafa að ákærði hafi gerst sekur um þá háttsemi sem honum var gefin að sök. Var refsing J ákveðin með vísan til 1., 2., 6. og 7. töluliðar 1. mgr. 70. gr. almennra hegningarlaga nr. 19/1940 og einnig samkvæmt 77. gr. sömu laga. Var J gert að sæta fangelsi í fimm ár og hann dæmdur til að greiða brotaþolum miskabætur.

Dómur Landsréttar

Mál þetta dæma landsréttardómararnir A-kk-nf E. J-kk-nf, E-kk-nf J-kk-nf og H-kvk-nf Þ-kvk-nf.

Málsmeðferð og dómkröfur aðila

1

Ríkissaksóknari skaut málinu til Landsréttar 15. júlí 2021 í samræmi við yfirlýsingu ákærða um áfrýjun. Áfrýjað er dómi Héraðsdóms Reykjaness 8. júlí 2021 í málinu nr.

S - [...]/2021.

2

Ákæruvaldið krefst þess að refsing ákærða verði þyngd.

3

Ákærði krefst aðallega sýknu af kröfum ákæruvaldsins en til vara að honum verði dæmd vægasta refsing er lög leyfa. Þá krefst ákærði þess aðallega að einkaréttarkröfum brotaþola verði vísað frá dómi en til vara að þær verði lækkaðar verulega.

4

Brotaþolinn A krefst þess aðallega að ákærði verði dæmdur til að greiða henni miskabætur að fjárhæð 2.500.000 krónur auk vaxta samkvæmt 8. gr. laga nr. 38/2001 um vexti og verðtryggingu frá 1. mars 2020 til 29. apríl 2021 en með dráttarvöxtum samkvæmt 1. mgr. 6. gr. sömu laga frá þeim degi til greiðsludags. Til vara krefst brotaþoli staðfestingar héraðsdóms um einkaréttarkröfu hennar.

5

Brotaþolinn B krefst þess aðallega að ákærði verði dæmdur til að greiða henni miskabætur að fjárhæð 2.500.000 krónur auk vaxta samkvæmt 8. gr. laga nr. 38/2001 frá 25. júlí 2020 til 12. maí 2021 en með dráttarvöxtum samkvæmt 1. mgr. 6. gr. sömu laga frá þeim degi til greiðsludags. Til vara krefst brotaþoli staðfestingar héraðsdóms um einkaréttarkröfu hennar.

6

Við aðalmeðferð málsins voru spilaðar upptökur í hljóði og mynd af framburði ákærða og beggja brotaþola fyrir héraðsdómi. Einnig var spiluð upptaka af framburði vitnisins M í héraði sem og framburði hans hjá lögreglu.

7

Fyrir Landsrétt var lögð greinargerð C sálfræðings 14. desember 2021 vegna sálfræðimeðferðar B.

Niðurstaða

8

Með vísan til forsendna hins áfrýjaða dóms um annað en samskipti milli brotaþolans B og ákærða á samskiptaforritinu Snapchat, verður hann staðfestur um annað en refsiákvörðun og fjárhæð miskabóta til brotaþola. Ekki verður talið að síðastnefnd samskipti hafi þýðingu fyrir sakfellingu ákærða. Þá verður eins og atvikum máls háttar ekki talið hafa þýðingu fyrir sakfellingu ákærða þótt ekki hafi farið fram frekari réttarlæknisfræðileg skoðun á honum með tilliti til áverka brotaþola.

9

Að teknu tilliti til þeirra atriða sem greinir í héraðsdómi og varða ákvörðun refsingar er hún hæfilega ákveðin fangelsi í fimm ár. Til frádráttar refsingu ákærða kemur gæsluvarðhald sem hann hefur sætt frá 22. júní 2021.

10

Með vísan til þeirra sjónarmiða sem reifuð eru í hinum áfrýjaða dómi um miskabætur þykir fjárhæð þeirra hæfilega ákveðin 2.500.000 krónur til A og 2.000.000 króna til B auk vaxta og dráttarvaxta eins og nánar greinir í dómsorði.

11

Ákvæði héraðsdóms um sakarkostnað verða staðfest.

12

Ákærða verður gert að greiða allan áfrýjunarkostnað málsins, þar með talin málsvarnarlaun skipaðs verjanda síns og þóknun skipaðra réttargæslumanna brotaþola sem ákveðin verða að meðtöldum virðisaukaskatti eins og í dómsorði greinir.

Dómsorð :

Ákærði, J-x-x I-x-x M-x-x, sæti fangelsi í fimm ár. Til frádráttar refsingunni kemur gæsluvarðhald sem ákærði hefur sætt frá 22. júní 2021.

Ákærði greiði brotaþolanum A 2.500.000 krónur auk vaxta samkvæmt 8. gr. laga nr. 38/2001 um vexti og verðtryggingu frá 1. mars 2020 til 12. maí 2021 en með dráttarvöxtum samkvæmt 1. mgr. 6. gr. sömu laga frá þeim degi til greiðsludags.

Ákærði greiði brotaþolanum B 2.000.000 króna auk vaxta samkvæmt 8. gr. laga nr. 38/2001 frá 25. júlí 2020 til 12. maí 2021 en með dráttarvöxtum samkvæmt 1. mgr. 6. gr. sömu laga frá þeim degi til greiðsludags.

Ákvæði héraðsdóms um sakarkostnað skal vera óraskað.

Ákærði greiði allan áfrýjunarkostnað málsins, 3.206.017 krónur, þar með talin málsvarnarlaun skipaðs verjanda síns, S-kk-ef K-kk-ef K-kk-ef lögmanns, 1.711.200 krónur, þóknun skipaðra réttargæslumanna brotaþolans A, G-kvk-ef P-kvk-ef lögmanns, 263.200 krónur, og E-kvk-ef Ó-kvk-ef W-kvk-ef lögmanns, 352.500 krónur, og þóknun skipaðs réttargæslumanns brotaþolans B, Á-kk-ef A-kk-ef B-kk-ef J-kk-ef lögmanns, 630.000 krónur og 123.563 krónur í útlagðan kostnað hans.